《慈竹平安谣为钱楞仙太史作》
清代·何栻

婴儿抱母，稚笋抱竹。齿龀发角，新篁解箨。一节一节，笋离竹立，一步一步，子离母去。

一步千里，千愁一喜。母之心有如此。潘岳舆，姜维书，刘惔屩，温峤裾。

子之心，将何如。山川壮哉游子游，倚闾望思春复秋，高第通侯白母头。

长跪读母书，先审平安字。肠转车轮背生刺，始知功与名，不是天伦事。

修篁修篁汝有枝，汝今何如新笋时，新笋不离慈竹慈。

作者简介：清江苏江阴人，字廉昉，号悔馀。道光二十五年进士。官至江西吉安知府。工诗古文，善书，兼能画山水。有《悔馀庵集》。